KOMISIJOS REGLAMENTAS (EB) Nr. 327/2007
2007 m. kovo 27 d.
2007 m. nukrypstantis nuo Reglamento (EB) Nr. 1445/95 nuostatų dėl eksporto licencijų galvijienos sektoriuje išdavimo datos
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1254/1999 dėl bendro galvijienos rinkos organizavimo (1), ypač į jo 29 straipsnio 2 dalį,
kadangi:
(1)
1995 m. birželio 26 d. Komisijos reglamento (EB) Nr. 1445/95 dėl importo ir eksporto licencijų taikymo galvijienos sektoriuje taisyklių, panaikinančio Reglamentą (EEB) Nr. 2377/80 (2) 10 straipsnio 1 dalyje numatyta, kad eksporto licencijos turi būti išduodamos trečiadienį, kitą savaitę po to, kai buvo paduota paraiška, jeigu iki tol Komisija nesiėmė jokių konkrečių veiksmų.
(2)
Atsižvelgiant į 2007 m. švenčių dienas ir nereguliarią Europos Sąjungos oficialiojo leidinio leidybą tomis dienomis, laikotarpis tarp paraiškų pateikimo ir licencijų išdavimo bus per trumpas tinkamam rinkos administravimui garantuoti. Dėl to šis laikotarpis turėtų būti pratęstas.
(3)
Šiame reglamente numatytos priemonės atitinka Galvijienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Nukrypstant nuo Reglamento (EB) Nr. 1445/95 10 straipsnio 1 dalies, 2007 m. licencijos, kurių paraiškos pateikiamos šio reglamento priede nurodytu laikotarpiu, yra išduodamos atitinkamomis tame priede nurodytomis dienomis.
Ši leidžianti nukrypti nuostata taikoma tuo atveju, jeigu iki nurodytų išdavimo datų nesiimama Reglamento (EB) Nr. 1445/95 10 straipsnio 2 dalyje paminėtų konkrečių veiksmų.
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. kovo 27 d.